TAPESTAT(1)

NUME
tapestat - raportează statisticile de bandă (magnetică)

SINOPSIS
tapestat [ -k | -m ] [ -t ] [ -V ] [ -y ] [ -z ] [ --human ] [ -o JSON ] [ interval [ count ] ]

DESCRIERE
Comanda tapestat este utilizată pentru monitorizarea activității unităților de bandă conectate la un sistem.

Primul raport generat de comanda tapestat oferă statistici referitoare la timpul scurs de la pornirea sistemului, cu excepția cazului în care se utilizează opțiunea -y, când acest prim raport este omis. Fiecare raport ulterior acoperă timpul scurs de la raportul anterior.

Parametrul interval specifică intervalul de timp în secunde dintre fiecare raport. Parametrul număr poate fi specificat împreună cu parametrul interval . Dacă se specifică parametrul număr, valoarea lui număr determină numărul de rapoarte generate la interval de intervalsecunde. Dacă se specifică parametrul interval fără parametrul număr, comanda tapestat generează rapoarte în mod continuu.

RAPORT
Raportul tapestat furnizează statistici pentru fiecare unitate de bandă conectată la sistem. Sunt afișate următoarele date:

r/s Numărul de citiri efectuate, exprimat ca medie a numărului de citiri pe secundă pe interval.

w/s Numărul de scrieri efectuate, exprimat ca medie a numărului de citiri pe secundă pe interval.

kB_read/s | MB_read/s
    Cantitatea de date citite exprimată în kibiocteți (în mod implicit sau dacă se utilizează opțiunea -k) sau în mebiocteți (dacă se utilizează opțiunea -m) pe secundă, în medie pe interval.

kB_wrtn/s | MB_wrtn/s
    Cantitatea de date scrise exprimată în kibiocteți (în mod implicit sau dacă se utilizează opțiunea -k) sau în mebiocteți (dacă se utilizează opțiunea -m) pe secundă, în medie pe interval.

%Rd Procentul de timp de așteptare pentru citire - Procentul de timp petrecut în intervalul de așteptare pentru finalizarea cererilor de citire. Timpul se măsoară din momentul în care cererea este trimisă la stratul intermediar SCSI până când acesta semnalizează că a fost finalizată.

%Wr Procentul de timp de așteptare pentru scriere - Procentul de timp petrecut în intervalul de așteptare pentru finalizarea cererilor de scriere. Timpul se măsoară din momentul în care cererea este trimisă la stratul intermediar SCSI până când acesta semnalizează că a fost finalizată.

%Oa Procentul general de așteptare - Procentul de timp petrecut pe parcursul intervalului de așteptare pentru finalizarea oricărei cereri de In/Ieș (citire, scriere și altele).

Rs/s
    Numărul de intrări/ieșiri, exprimat ca număr pe secundă în medie pe durata intervalului, în care a fost întâlnită o valoare reziduală diferită de zero.

Ot/s
    Numărul de intrări/ieșiri, exprimat ca număr pe secundă în medie pe interval, care au fost incluse ca „altele” (other). Alte I/O includ apelurile ioctl efectuate către controlorul de bandă și operațiile implicite efectuate de către controlorul de bandă, cum ar fi derularea la închidere (pentru dispozitivele de bandă care implementează derularea la închidere). Nu include nicio In/Ieș efectuată cu ajutorul unor metode din afara controlorului de bandă (de exemplu, prin sg ioctls).

OPȚIUNI

--human
    Afișează dimensiunile în format ușor de citit pentru oameni (de exemplu, 1.0k, 1.2M etc). Unitățile afișate cu această opțiune înlocuiesc orice alte unități implicite (de exemplu, kiloocteți, sectoare...) asociate cu valorile metrice.

-k  Afișează cantitatea de date scrise sau citite în kibiocteți pe secundă în loc de mebiocteți. Această opțiune se exclude reciproc cu opțiunea -m.

-m  Afișează cantitatea de date scrise sau citite în mebiocteți pe secundă în loc de kibiocteți. Această opțiune se exclude reciproc cu opțiunea -k.

-o JSON
    Afișează statisticile în format JSON (Javascript Object Notation). Ordinea câmpurilor de ieșire JSON este nedefinită, iar în viitor pot fi adăugate noi câmpuri.

-t  Afișează marcajele de timp. Formatul marcajelor de timp poate depinde de valoarea variabilei de mediu S_TIME_FORMAT (a se vedea mai jos).

-V  Afișează informațiile despre versiune și iese.

-y  Omite statistica inițială care arată valorile de la pornire.

-z  Îi indică lui tapestat să omită ieșirea pentru toate benzile pentru care nu a existat activitate în timpul perioadei de eșantionare.

CONSIDERENTE
Este posibil ca o valoare procentuală (citire, scriere sau alta) să fie mai mare de 100 % (comanda tapestat nu va afișa niciodată o valoare procentuală mai mare de 999). Dacă derularea unei benzi durează 40 de secunde, în cazul în care intervalul de timp este de 5 secunde, valoarea %Oa ar arăta 0 în intervalele dinaintea finalizării derulării și apoi ar arăta aproximativ 800 la sută la finalizarea derulării. Valori similare vor fi observate pentru %Rd și %Wr în cazul în care o unitate de bandă oprește citirea sau scrierea și apoi repornește (adică a oprit fluxul). Într-un astfel de caz, este posibil să observați că r/s sau w/s scad la zero, iar valoarea %Rd/%Wr ar putea fi mai mare de 100 atunci când citirea sau scrierea continuă (în funcție de cât timp durează să se repornească scrierea sau citirea). Aceasta este o problemă doar dacă se întâmplă des, deoarece poate cauza uzura benzii și va avea un impact asupra timpilor de restaurare. În cazul unităților de bandă rapide, este posibil să vedeți timpi de așteptare cu un procent scăzut. Acest lucru nu indică o problemă cu unitatea de bandă. Pentru o unitate de bandă mai lentă (de exemplu, o unitate DDS de generație mai veche), viteza benzii (și a unității de bandă) este mult mai mică decât cea de In/Ieș a sistemului de fișiere, iar procentajul timpilor de așteptare va fi probabil mai mare. În cazul unităților de bandă mai rapide (de exemplu, LTO), procentajul timpilor de așteptare este probabil să fie mai mic, deoarece programul care scrie sau citește pe bandă va efectua mult mai multe intrări/ieșiri ale sistemului de fișiere datorită debitului mai mare. Deși statisticile de bandă sunt implementate în nucleu folosind variabile atomice, acestea nu pot fi citite atomic ca grup. Toate valorile statisticilor sunt citite din fișiere diferite sub /sys, din acest motiv pot exista întreruperi de In/Ieș în timpul citirii diferitelor fișiere pentru o unitate de bandă. Acest lucru poate avea ca rezultat un set de statistici pentru un dispozitiv care să conțină unele valori înainte de finalizarea unei operații de In/Ieș și altele după. Această comandă utilizează rotunjirea în jos ca metodă de rotunjire la calcularea statisticilor pe secundă. Dacă, de exemplu, utilizați dd pentru a copia o bandă pe alta și executați tapestat cu un interval de 5 secunde și pe parcursul intervalului au avut loc 3210 scrieri și 3209 citiri, atunci w/s ar arăta 642 și r/s 641 (641,8 rotunjit la 641). În acest caz, dacă ar fi fost copiată o arhivă tar (cu o dimensiune a blocului de 10k), ați fi văzut, de asemenea, o diferență între kB_read/s și kB_wrtn/s de 2 (o operație de In/Ieș de 10k împărțită la intervalul de 5 secunde). Dacă în schimb ar exista 3210 scrieri și 3211 citiri, atât w/s cât și r/s ar arăta 642, dar ați vedea în continuare o diferență între valorile kB_read/s și kB_wrtn/s de 2 ko/s. Această comandă este prevăzută cu un interval în secunde. Cu toate acestea, la nivel intern, intervalul este urmărit pentru fiecare dispozitiv și poate avea un efect potențial asupra statisticilor pe secundă raportate. Timpul în care fiecare set de statistici este capturat este păstrat împreună cu statisticile respective. Diferența dintre ora curentă și cea anterioară este convertită în milisecunde pentru a fi utilizată în calcule. Se poate observa modul în care acest lucru poate avea un impact asupra statisticilor raportate dacă folosim un exemplu de copiere a unei arhive tar între două unități de bandă folosind dd. Dacă ambele dispozitive au raportat 28900 de kibiocteți transferați, iar unitatea de bandă care citește a avut un interval de 5001 milisecunde, iar unitatea de bandă care scrie 5000 de milisecunde, acest lucru s-ar calcula ca fiind 5778 kB_read/s și 5780 kB_wrtn/s. Impactul pe care îl au asupra statisticilor calculate unele dintre statisticile de recuperare în timpul finalizării unei operații de I/O, al rotunjirilor în jos și al diferențelor mici în perioada de interval ar trebui să fie minim, dar poate fi diferit de zero.

MEDIU
Comanda tapestat ține cont de următoarele variabile de mediu:

S_COLORS
    În mod implicit, statisticile sunt afișate în culori atunci când ieșirea este conectată la un terminal. Utilizați această variabilă pentru a modifica configurarea. Valorile posibile pentru această variabilă sunt never, always sau auto (aceasta din urmă este echivalentă cu configurarea implicită).
    Rețineți că culoarea (fie ea roșie, galbenă sau de altă culoare) utilizată pentru a afișa o valoare nu indică niciun fel de problemă doar din cauza culorii. Aceasta indică doar diferite intervale de valori.

S_COLORS_SGR
    Specifică culorile și alte atribute utilizate pentru a afișa statisticile pe terminal. Valoarea sa este o listă de capacități separate prin două puncte care are ca valoare implicită I=32;22:N=34;1:W=35;1:X=31;1:Z=34;22. Capacitățile acceptate sunt:

    I=  Subșirul SGR (Select Graphic Rendition) pentru numele benzilor.

    N=  Subșirul SGR pentru valorile statistice care nu sunt egale cu zero.

    W= (sau M=)
        Subșirul SGR pentru valorile procentuale cuprinse între 75% și 90% (sau între 10% și 25%, în funcție de semnificația metricii).

    X= (sau H=)
        Subșirul SGR pentru valori procentuale mai mari sau egale cu 90% (sau mai mici sau egale cu 10%, în funcție de semnificația metricii).

    Z=  Subșirul SGR pentru valori zero.

S_TIME_FORMAT
    Dacă această variabilă există și valoarea ei este ISO, atunci nu se va ține cont de configurația regională curentă la imprimarea datei în antetul raportului. Comanda tapestat va utiliza în schimb formatul ISO 8601 (AAAA-LL-ZZ). Marca temporală afișată cu opțiunea -t va fi, de asemenea, conformă cu formatul ISO 8601.

ERORI
Sistemul de fișiere /sys trebuie să fie montat pentru ca tapestat să funcționeze. Nu va funcționa pe nuclee care nu au suport pentru sysfs.

Această comandă necesită versiunea de nucleu 4.2 sau o versiune ulterioară (sau suportul pentru statisticile de bandă preluat pentru o versiune de nucleu anterioară).

Deși tapestat afișează unități corespunzând a kiloocteți (kB), megaocteți (MB)..., el folosește de fapt kibiocteți (kiB), mebiocteți (MiB)... Un kibioctet este egal cu 1024 de octeți, iar un mebioctet este egal cu 1024 de kibiocteți.

FIȘIERE
/sys/class/scsi_tape/st<num>/stats/*
    Fișiere de statistici pentru dispozitivele de bandă.

/proc/uptime conține durata de funcționare a sistemului.

AUTOR
Versiunea inițială de Shane M. SEYMOUR (shane.seymour <at> hpe.com)
Modificat pentru sysstat de Sebastien Godard (sysstat <at> orange.fr)

CONSULTAȚI ȘI
iostat(1), mpstat(1)

https://github.com/sysstat/sysstat
https://sysstat.github.io/

TRADUCERE
Traducerea în limba română a acestui manual a fost făcută de Remus-Gabriel Chelu <remusgabriel.chelu@disroot.org>

Această traducere este documentație gratuită; citiți Licența publică generală GNU Versiunea 3 (https://www.gnu.org/licenses/gpl-3.0.html) sau o versiune ulterioară cu privire la condiții privind drepturile de autor. NU se asumă NICIO RESPONSABILITATE.

Dacă găsiți erori în traducerea acestui manual, vă rugăm să trimiteți un e-mail la translation-team-ro@lists.sourceforge.net.