DNF5-FILTERING(7)

NUME
dnf5-filtering - filtrarea pachetelor

DESCRIERE

Filtrarea pachetelor elimină pachetele din setul de pachete disponibile, făcându-le invizibile pentru majoritatea comenzilor DNF5. Ca urmare, aceste pachete nu pot fi incluse în nicio tranzacție.

Există mai multe modalități prin care un pachet poate fi filtrat:

FILTRAREA DE EXCLUDERE GLOBALĂ

Filtrarea excluderilor poate fi ajustată utilizând opțiunile de configurare includepkgs sau excludepkgs din fișierul de configurare DNF5. Pentru a dezactiva excluderile, puteți utiliza opțiunea de configurare disable_excludes:

dnf5 --setopt=disable_excludes=* install bash

Pentru detalii despre opțiunile de configurare, consultați dnf5.conf(5), referință pentru configurarea DNF5.

FILTRAREA DE EXCLUDERE A DEPOZITELOR

Similar cu excluderile globale, dar această configurație este specifică depozitului și afectează numai pachetele din depozitul în care sunt definite excluderile.

FILTRAREA DE EXCLUDERE A UTILIZATORULUI

Utilizatorii API au o opțiune suplimentară de a ajusta pachetele excluse utilizând metodele *_user_excludes() și *_user_includes ale obiectului PackageSack. Consultați API PackageSack.

BLOCAREA VERSIUNII - VERSIONLOCK

În plus, funcționalitatea de blocare a versiunii „versionlock” este implementată utilizând filtrarea excluderilor. Cu toate acestea, aceste excluderi sunt aplicate numai în timpul operațiilor tranzacționale. Pentru detalii, consultați dnf5-versionlock(8), Comanda «versionlock».

FILTRAREA MODULARĂ

Pentru detalii despre modul în care funcționează filtrarea modulară, consultați dnf5-modularity(7), documentația modularității.

Cu modularitate, numai pachetele RPM din fluxurile de module active sunt incluse în setul de pachete disponibile. Pachetele RPM din fluxurile de module inactive, precum și pachetele non-modulare cu același nume sau care furnizează un pachet dintr-un flux de module active, sunt filtrate. Filtrarea modulară nu este aplicată pachetelor adăugate din linia de comandă, pachetelor instalate sau pachetelor din depozite cu module_hotfixes=true în fișierul lor .repo.

Dezactivarea filtrării modulare nu este recomandată, deoarece ar putea determina sistemul să intre într-o stare de avarie. Pentru a dezactiva filtrarea modulară pentru un anumit depozit, specificați module_hotfixes=true în fișierul .repo sau utilizați --setopt=<id-depozit>.module_hotfixes=true.

AUTOR
A se vedea AUTHORS.md în distribuția sursei dnf5.

DREPTURI DE AUTOR
Contribuitori la proiectul dnf5.

TRADUCERE
Traducerea în limba română a acestui manual a fost făcută de Remus-Gabriel Chelu <remusgabriel.chelu@disroot.org>

Această traducere este documentație gratuită; citiți Licența publică generală GNU Versiunea 3 (https://www.gnu.org/licenses/gpl-3.0.html) sau o versiune ulterioară cu privire la condiții privind drepturile de autor. NU se asumă NICIO RESPONSABILITATE.

Dacă găsiți erori în traducerea acestui manual, vă rugăm să trimiteți un e-mail la translation-team-ro@lists.sourceforge.net.